Snjóflóð féll á veginn um Súðavíkurhlíð um tíuleytið í gærkvöldi. Hlíðin var lokuð í nótt en opnuð að nýju klukkan sjö í morgun, eftir að búið var að ryðja veginn.
Sigurður Guðmundur Sverrisson, verkstjóri hjá svæðistöð Ísafjarðar hjá Vegagerðinni segir í samtali við fréttastofu að lítið flóð hafi fallið á veginn um það leyti sem ákvörðun var tekin um að loka veginum vegna snjóflóðahættu. Sigurður Guðmundur segir að alltaf sé hætta á svona flóðum þegar hlýnar snögglega eins og gerðist í gær. Honum er ekki kunnugt um að nein tjón hafi orðið á bílum.
Dagbjört Hjaltadóttir, íbúi Súðavíkur, greinir frá því á Facebook að hún hafi verið að aka hlíðina í gær þegar snjóflóðið féll en náði að aka í gegnum það. Ungmenni sem voru á leiðinni frá Súðavík höfðu aftur á móti farið út af vegna flóðsins.
Þau sáu örugglega flóðið og reyndu að sveigja frá því og lenda þá eiginlega í flóðinu við endann á því, þar sem það hafði náð yfir veginn. Þau fóru sem betur fer ekki fram af en það munaði ekki miklu, þau voru þarna á brúninni bara, og svo var bara bratt niður í fjöruna fyrir neðan.
Dagjbört segir að tilkynning um lokun hafi ekki komið fyrr en eftir að hún lendir í flóðinu.
Sigurður Guðmundur hjá Vegagerðinni segir að mögulega hafi ákvörðun um lokun verið tekin of seint, en hún sé tekin í samráði við ofanflóðavakt Veðurstofunnar sem vaktar svæðið.
Opnuð var fjöldahjálparstöð í Súðavík í nótt fyrir ferðamenn sem urðu innlyksa í bænum eftir að veginum var lokað.
Þetta er bara andstyggilegt. Það er alveg sama hversu vel þeir standa sig hjá Vegagerðinni, það eina sem mun bjarga einhverju hjá okkur, það er bara að gera göng.
